Peter Skaarup (DF), 2004-03-17:
I Dansk Folkeparti vil vi også udtrykke medfølelse for det, der har ramt Spanien.
Det er en forfærdelig tragedie, og det er forfærdeligt for de mange mennesker, det er gået ud over.
Det er set med vores øjne tegn på, at Al-Qaeda og den internationale terrorisme, som de står bag, vil mere, end vi kan være med til på nogen måde i de vestlige samfund.
Vi må bekæmpe terrorismen, som viser sit ansigt i Spanien og andre steder, et hundrede procent med alle de midler, vi overhovedet kan finde.
Vi har også set for nylig, at man i Frankrig har oplevet en gruppe, der hedder Allahs Tjenere, sige, at den vil lave terrorisme, fordi Frankrig har besluttet sig for at lave et forbud mod muslimske tørklæder i skolerne.
Vi skal ikke lade os påvirke af sådanne trusler fra terrororganisationer, uanset om det så er deltagelse i krigen i Irak, om det er kampen mod international terrorisme, som de vil have os væk fra, eller om det er indblanding i nationale forhold for de enkelte lande.
Vi må bekæmpe terrorismen på alle planer; det er vores konklusion.
Vi kan så være bekymrede for de partier i Folketinget, der tilsyneladende ikke vil gøre noget effektivt for at bekæmpe den terrorisme.
Vi har set Enhedslisten, som har rejst debatten i dag, foreslå, da terrorangrebet 11. september 2001 havde været der i USA, at man ikke skulle kæmpe mod terrorisme.
Det eneste, man skulle gøre, var at sende en politistyrke til Afghanistan og fange bin Laden.
Det ville gøre udslaget, og det mente man realistisk kunne lade sig gøre.
Det var jo fuldstændig urealistisk, og det er tegn på, at der desværre er partier i Folketinget, der ikke aktivt står for den linje, som man bør stå for, når nu vi ser denne her grusomme terrorisme.
SF's leder, hr. Holger K. Nielsen, har efter terrorangrebet foreslået, at Danmark skulle trække styrkerne ud af Irak, ligesom man måske vil gøre i Spanien.
Det er dog det værste, vi kan forestille os at gøre.
Skulle vi bøje os for terrorister, for hvad de måtte have af ønsker i de konkrete situationer, fordi de begår terrorisme?
Det er det værst tænkelige, og det må endelig ikke ske, at man bøjer sig, for hvad er så det næste, vi skal bøje os for fra terroristers side?
Der er indstillinger fra myndigheder, vi skal tage stilling til, og der er så også partier i Folketinget, der vil indstille værnepligten, og som vil nedlægge hjemmeværnet.
På tidspunkter, hvor der er utrolig brug for samling og styrke mod terrorister, ser det ud til, at der er partier, der i Folketinget arbejder lige direkte modsat og ikke vil styrke beskyttelsen af borgerne i Danmark.
Det virker uheldigt og uhensigtsmæssigt.
Vores ønske er, at man også i forbindelse med de forhandlinger, der i øjeblikket er omkring forsvaret, sætter i højsædet, at hjemmeværnet skal bevares, at værnepligten skal bevares, at de ting, som er grundlaget for forsvarsviljen også mod terrorisme, skal vi bevare.
Og så skal vi kæmpe mod Al-Qaeda, også hvis der er kontakter til Danmark.
Der er terrorister, der har kontakter til Danmark, det kan vi læse i aviserne i de her dage.
Lad os samle kræfterne om at kortlægge, hvem det er, og hvorfor man har den kontakt, og hvad vi kan gøre ved det.
Det er hovedmålet for os.
Så synes vi til sidst, at man skulle overveje at lukke de danske grænser, altså lukke EU's indre grænser.
Det er nødvendigt, at vi kan kontrollere hundrede procent, hvem der kommer ind og ud af vores land, sådan at vi er beskyttet et hundrede procent mod terrorisme.